Document ID: 32013D0632

A BIZOTTSÁG VÉGREHAJTÁSI HATÁROZATA
(2013. október 30.)
a személygépkocsi-gyártók számára a 2012. naptári évre vonatkozóan megállapított átlagos fajlagos CO2-kibocsátásoknak és fajlagos kibocsátási célértékeknek a 443/2009/EK európai parlamenti és tanácsi rendelet alapján történő megerősítéséről
(EGT-vonatkozású szöveg)
(2013/632/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 8. cikke (5) bekezdésének második albekezdésére és 10. cikke (1) bekezdésére,
mivel:
(1)
A 443/2009/EK rendelet 8. cikkének (5) bekezdése értelmében a Bizottság köteles az Unióban működő minden személygépkocsi-gyártó és a rendelet 7. cikkének (1) bekezdése alapján létrehozott minden gyártói csoportosulás esetében évente megerősíteni az átlagos fajlagos CO2-kibocsátás mértékét és a fajlagos kibocsátási célértéket. E megerősítés alapján a Bizottságnak meg kell állapítania, hogy a gyártók és a csoportosulások teljesítették-e a rendelet 4. cikkében foglalt követelményeket.
(2)
A 443/2009/EK rendelet 4. cikkének értelmében a gyártóknak és a csoportosulásoknak a célértékeket 2012-től fogva kötelezően teljesíteniük kell. A Bizottság a gyártókra 2012-ben vonatkozó átlagos fajlagos kibocsátásokat a szóban forgó cikk második bekezdése szerint számítja ki, és az adott évben gyártók szerint nyilvántartásba vett új személygépkocsik 65 %-át veszi figyelembe.
(3)
Az átlagos fajlagos kibocsátások és a fajlagos kibocsátási célértékek számításához a 443/2009/EK rendelet II. melléklete A. részének 1. pontjában és C. részében meghatározott, a tagállamok által az előző naptári évben nyilvántartásba vett új személygépkocsikra vonatkozó részletes adatokat kell felhasználni. Az adatok a gyártók által kiadott megfelelőségi igazolásokból vagy az 1014/2010/EU bizottsági rendelet (2) 3. cikkének (1) bekezdése szerint azokkal egyenértékű információkkal szolgáló dokumentumokból származnak.
(4)
Valamennyi tagállam a 443/2009/EK rendelet 8. cikke (2) bekezdésének megfelelően a 2013. február 28-i határidőre benyújtotta a Bizottsághoz a 2012-re vonatkozó adatokat. Azokban az esetekben, amikor az adatok ellenőrzése alapján a Bizottság azt állapította meg, hogy egyes adatok hiányoznak vagy nyilvánvalóan helytelenek, a Bizottság felvette a kapcsolatot az érintett tagállammal, és az érintett tagállam beleegyezésével végrehajtotta a megfelelő adatmódosításokat, illetve -kiegészítéseket. Ha egy tagállammal nem sikerült megállapodásra jutni, akkor e tagállam előzetes adatai nem kerültek kiigazításra.
(5)
A Bizottság 2013. április 30-án a 443/2009/EK rendelet 8. cikkének (4) bekezdésével összhangban közzétette az előzetes adatokat, és 85 gyártót értesített a 2012. évi átlagos fajlagos CO2-kibocsátására és fajlagos kibocsátási célértékére vonatkozóan elvégzett előzetes számítás eredményeiről. A gyártókat felkérte arra, hogy ellenőrizzék az adatokat, és az említett rendelet 8. cikke (5) bekezdése első albekezdésének, valamint az 1014/2010/EU rendelet 9. cikke (3) bekezdésének megfelelően az értesítés kézhezvételétől számítva három hónapon belül értesítsék a Bizottságot a bennük észlelt esetleges hibákról. Nyolc gyártó javítás nélkül elfogadta az előzetes adatokat, míg a megadott határidőn belül 40 gyártó küldött értesítést az általa észlelt hibákról.
(6)
A fennmaradó 37 gyártó esetében, amelyek nem küldtek értesítést általuk észlelt hibákról, illetőleg nem reagáltak más módon, az átlagos fajlagos kibocsátásokra és a fajlagos kibocsátási célértékekre vonatkozó előzetes adatokat és előzetes számítást kiigazítás nélkül indokolt megerősíteni.
(7)
A Bizottság ellenőrizte a gyártók által jelzett hiányosságok kiigazításait és azoknak az 1014/2010/EU rendelet 9. cikkének (3) bekezdése szerinti hibakóddal jelzett indokolásait, és az adathalmazokat ennek megfelelően módosította.
(8)
Az 1014/2010/EU rendelet 9. cikkének (3) bekezdése szerinti „B” kóddal ellátott bejegyzések esetében figyelembe kell venni azt a tényt, hogy a gyártók az adatok hiánya vagy helytelen volta miatt sem ellenőrizni, sem korrigálni nem tudják a kérdéses bejegyzéseket. Ennek megfelelően a bejegyzésekben szereplő CO2-kibocsátás- és tömegértékek vonatkozásában indokolt hibahatárt alkalmazni.
(9)
A hibahatárt a fajlagos kibocsátási célértéktől mért távolságnak, azaz a fajlagos kibocsátási célérték és az átlagos kibocsátás különbségének kétféleképpen - a gyártó által nem ellenőrizhető nyilvántartásba vételekkel, illetve azok nélkül - számított értéke közötti különbségként kell meghatározni. A célértéktől való távolságot - az említett különbség előjelétől függetlenül - mindig a gyártó javára kell a hibahatárral kiigazítani.
(10)
A 443/2009/EK rendelet 10. cikkének (2) bekezdése szerint egy gyártó akkor teljesíti a szóban forgó rendelet 4. cikkében említett fajlagos kibocsátási célértéket, ha az e határozatban megadott átlagos kibocsátása alacsonyabb a fajlagos kibocsátási célértékénél, amit a célértéktől mért távolság negatív előjele fejez ki. Amennyiben az átlagos kibocsátás meghaladja a fajlagos kibocsátási célértéket, a 443/2009/EK rendelet 9. cikkének megfelelően többletkibocsátási díjat kell kivetni, hacsak az érintett gyártó nem élvez mentességet az adott célérték tekintetében, vagy nem tagja egy, a szóban forgó rendelet 7. cikke szerinti olyan csoportosulásnak, amely teljesíti a fajlagos kibocsátási célértéket.
(11)
A 2012-ben nyilvántartásba vett új személygépkocsik átlagos fajlagos CO2-kibocsátásait, a fajlagos kibocsátási célértékeket és az e két érték közötti különbségeket a fentieknek megfelelően meg kell erősíteni,
ELFOGADTA EZT A HATÁROZATOT:
1. cikk
A Bizottság a 2012. naptári év vonatkozásában minden személygépkocsi-gyártó és minden gyártói csoportosulás esetében ezúton megerősíti a mellékletben foglalt következő értékeket:
a)
a fajlagos kibocsátási célérték;
b)
a fajlagos CO2-kibocsátás, az indokolt esetekben a vonatkozó hibahatárral kiigazítva;
c)
az a) és a b) pont szerinti érték különbsége;
d)
valamennyi új uniós személygépkocsi átlagos fajlagos CO2-kibocsátása;
e)
az Unióban forgalomba hozott valamennyi új személygépkocsi átlagos tömege.
2. cikk
Ez a határozat az Európai Unió Hivatalos Lapjában való kihirdetését követő harmadik napon lép hatályba.
Kelt Brüsszelben, 2013. október 30-án.

Labels: 8
1
20